Numărul doi din Ministerul de Interne îl contrazice pe Dragnea: Nu am avut informații că mitingul din 10 august a fost finanțat din străinătate. Absolut nu!

Gheorghe Nucu Marin, secretar de stat și numărul doi de facto în Ministerul de Interne, a respins marți categoric posibilitatea ca ministerul să fi avut informații că mitingul din 10 august a fost finanțat din străinătate, așa cum a acuzat Liviu Dragnea.

Întrebat de ziariști dacă are informații că manifestația a fost finanțată din străinătate și că au fost grupări paramilitare, Nucu Marin a răspuns ”Nu, nu, nu, absolut nu”.

Secretarul de stat a făcut declarațiile la ieșirea de la Parchetul Militar, unde a fost audiat ca martor în dosarul violențelor din 10 august.

De remarcat că până în august 2017, când a fost numit secretar de stat, Gheorghe Nucu Marin a ocupat diverse funcții de conducere în cadrul structurii de informații a MAI, potrivit CV-ului său.